འདིས་སྦྱིན་པར་བྱེད་པ་མེད་ཤེས་ན།།དེ་ནི་དེ་ཡི་འཐུན་བཟོད་ཆུང་ངུ་ཡིན།།བཟོད་པ་ཆེན་པོ་བསྟེན་པ་དེ་ལ་ནི།།བསྐལ་པ་བྱེ་བ་གང་གཱའི་བྱེ་སྙེད་དུ།།མི་ཡིས་ཁམ་ཚད་ཙམ་དུ་བཅད་གཏུབས་ཀྱང་།།དེ་ཡི་སེམས་ནི་ལྡོག་པར་ཡོང་མི་འགྱུར།།ཅི་ཡི་ཕྱིར་ན་བཟོད་པའི་མིང་དུ་གདགས།།ཇི་ལྟར་རྗེས་སུ་འཐུན་པ་ཞེས་ཀྱང་བྱ།།གང་གི་རྒྱུས་ནི་ཕྱིར་མི་ལྡོག་ཅེས་བྱ།།ཇི་ལྟར་བྱང་ཆུབ་སེམས་དཔའ་ཞེས་ཀྱང་བརྗོད།།རང་བཞིན་བདག་མེད་ཆོས་ལ་དེ་བཟོད་དེ།།བདག་མེད་འདུ་ཤེས་པ་ལ་ཉོན་མོངས་མེད།།ཆོས་རྣམས་ཐམས་ཅད་ནམ་མཁའ་ཇི་བཞིན་ཤེས།།དེ་ཕྱིར་དེ་ལ་བཟོད་པའི་མིང་དུ་བཏགས།།རྒྱལ་བ་ཀུན་གྱི་རྗེས་སུ་འཐུན་སློབ་ཅིང་།།མཁས་པ་དེ་ནི་ཆོས་མིན་མི་སྤྱོད་དེ།།སངས་རྒྱས་ཆོས་ལ་ཐེ་ཙོམ་མི་སྐྱེད་པ།།དེ་ནི་རྗེས་སུ་འཐུན་པའི་བཟོད་པ་ཡིན།།དེ་ལྟར་སྤྱོད་པ་དག་ལ་འཇིག་རྟེན་ན།།ཇི་སྙེད་བདུད་ཡོད་སངས་རྒྱས་གཟུགས་བསྒྱུར་ནས།།བྱང་ཆུབ་རྙེད་དཀས་ཉན་ཐོས་གྱིས་ཤིག་ཅེས།།ཚིག་ཏུ་སྨྲ་ཡང་མི་འཛིན་ལྡོག་མི་འགྱུར།།སེམས་ཅན་མི་འཐུན་ལྟ་ལས་རྟོག་བྱེད་ཅིང་།།མི་འཆི་འཐོབ་པའི་ལམ་ནི་འདིའོ་ཞེས།།ལོག་པའི་ལམ་སྤངས་ལམ་ལ་འཇོག་པར་བྱེད།།དེ་ཕྱིར་བྱང་ཆུབ་སེམས་དཔའ་ཞེས་ཀྱང་བྱ།།རྗེས་སུ་འཐུན་བཟོད་ལམ་ལ་གནས་པ་དང་།།བདག་མེད་ཤེས་པས་སད་པར་བྱས་པ་ལ།།རྨི་ལམ་ན་ཡང་མི་དང་གང་ཟག་དང་།།སྲོག་དང་སེམས་ཅན་ཡོད་པར་ཡོང་མི་འཛིན།།བདུད་རྣམས་བྱེ་བ་གང་གཱའི་བྱེ་མ་སྙེད།།སངས་རྒྱས་གཟུགས་བསྒྱུར་དེ་དག་དྲུང་འོངས་ཏེ།།ལུས་ཀྱི་ནང་ན་སྲོག་མེད་གྱུར་ན་ནི།།ཁྱེད་ཅག་སངས་རྒྱས་འགྲུབ་པ་མིན་ཞེས་སྨྲ།།ཡེ་ཤེས་ཀྱིས་ནི་ཕུང་པོ་སྟོང་པར་ཤེས།།ཤེས་ནས་ཉོན་མོངས་རྣམས་དང་ང་མི་འགྲོགས།།ཐ་སྙད་ཙམ་གྱིས་རྣམ་པར་སྤྱོད་བྱེད་ཅིང་།།འཇིག་རྟེན་འདི་ན་མྱ་ངན་འདས་པར་གནས།།ཇི་ལྟར་སྐྱེས་བུ་དག་གི་བུ་སྐྱེས་ནས།།འདི་ཡི་མིང་ནི་འདི་ཞེས་མིང་བཏགས་པ།།ཕྱོགས་རྣམས་སུ་ཡང་དེ་ཡི་མིང་མི་རྙེད།།མིང་དེ་གང་ནས་ཀྱང་ནི་འོངས་པ་མེད།།དེ་བཞིན་བྱང་ཆུབ་སེམས་དཔའ་མིང་བཏགས་ཏེ།།བྱང་ཆུབ་སེམས་དཔའ་